钦定古今图书集成/明伦汇编/氏族典/第133卷 > 《廖用贤尚友录》 > 荀勖
## 钦定古今图书集成/明伦汇编/氏族典/第133卷 > 《廖用贤尚友录》 > 荀勖

按《晋书荀勖传》：“勖字公曾，颍川颍阴人，汉司空爽曾
孙也。祖棐，射声校尉。父盻早亡，勗依于舅氏，岐嶷夙
成，年十馀岁能属文，既长，遂博学，达于从政。仕魏，辟
大将军曹爽，掾迁中书通事郎。爽诛，门生故吏无敢
往者，勖独临赴。为安阳令，转骠骑从事中郎，迁廷尉
正，参文帝大将军军事，赐爵关内侯，转从事中郎，领”
记室。高贵乡公欲为变，时大将军掾孙佑等守阊阖
门，帝弟安阳侯干闻难欲入。佑谓干曰：“未有入者。”干
以状白帝，欲族诛佑。勗谏，乃免佑为庶人。锺会谋反，
长安主簿郭奕、参军王深以勗是会从甥，少长舅氏，
劝帝斥出之，帝不纳。会平还洛，与裴秀、羊祜共管机
密。帝即晋王位，以勗为侍中，封安阳子，邑千户。武帝
受禅，改封济北郡公。勖以羊祜让，乃固辞为侯。拜中
书监，加侍中，领著作，与贾充共定律令。充将镇关右
也，勖谓冯𬘘曰：“贾公远放吾等，失势，太子，婚尚未定。
若使充女得为妃，则不留而自停矣。”勗与𬘘伺帝间，
并称充女才色绝世，遂成婚。当时甚为正直者所疾。
久之，进位光禄大夫。既掌乐事，又修律吕，并行于世。
俄领秘书监。咸宁初，与石苞等并为“佐命功臣”，列于
铭飨。太康中，诏以勖为光禄大夫、仪同三司、开府，辟召，守中书监，侍中、侯如故。久之，以勖守尚书令，专管
机事。以母忧上还印绶，帝不许，遣常侍周恢喻旨，勗
乃奉诏视职。勖又管机密，有才思，探得人主微旨，不
犯颜忤争，故得始终全其宠禄。太康十年卒，诏赠司
徒，谥曰成。勗有十子，其达者、辑、藩、组。